钦定古今图书集成/明伦汇编/氏族典/第439卷 > 《廖用贤尚友录》 > 贾思伯
## 钦定古今图书集成/明伦汇编/氏族典/第439卷 > 《廖用贤尚友录》 > 贾思伯

按《魏书贾思伯传》，“思伯字士休，齐郡益都人也。世父
元寿，高祖时中书侍郎。思伯释褐奉朝请，转中书侍
郎，颇为高祖所知。及世宗即位，转辅国将军，为荥阳
太守，有政绩，迁南青州刺史，以父忧免。后拜兖州刺
史。肃宗时征为给事黄门侍郎，改授太尉长史，转卫
尉卿。于时议建明堂，多有同异，思伯上议作五室。迁”
太常卿。性谦和，倾身礼士，虽在街途，停车下马，接诱
恂恂，曾无倦色。客有谓思伯曰：“公今贵重，宁能不骄？”
思伯曰：“衰至便骄，何常之有？”当世以为雅谈。孝昌元
年卒。谥文贞。